CELEX: 52008XG0611(01)
Language: et
Date: 2008-06-11
Title: Nõukogu järeldused, mis käsitlevad kontrollikoja eriaruannet nr 9/2007 Euroopa Liidu teadusuuringute ja tehnoloogiaarenduse raamprogrammide hindamise kohta — kas komisjoni lähenemisviisi on võimalik parandada?

11.6.2008   
            
            
               ET
            
            
               Euroopa Liidu Teataja
            
            
               C 145/6
            
         Nõukogu järeldused, mis käsitlevad kontrollikoja eriaruannet nr 9/2007 „Euroopa Liidu teadusuuringute ja tehnoloogiaarenduse raamprogrammide hindamise kohta — kas komisjoni lähenemisviisi on võimalik parandada?”
   (2008/C 145/03)
   EUROOPA LIIDU NÕUKOGU,
   TULETADES MEELDE nõukogu järeldusi kontrollikoja poolt koostatud eriaruannete läbivaatamise parandamise kohta seoses eelarve täitmise aruande kinnitamismenetlusega (1).
   TULETADES MEELDE, et asutamislepingu artikli 163 lõikes 1 on sätestatud, et „ühenduse eesmärk on tugevdada ühenduse tööstuse teaduslikke ja tehnoloogilisi aluseid ning toetada selle muutumist konkurentsivõimelisemaks rahvusvahelisel tasandil, samal ajal edendades igasuguseid teadusuuringuid, mida peetakse vajalikuks käesoleva lepingu teiste peatükkide põhjal”, ja raamprogrammide olulist panust Lissaboni strateegia eesmärkide saavutamisel, sh inimressursside suurendamiseks teaduse ja arendustegevuse valdkonnas, tähtsustades riiklikke investeeringuid teadus- ja arendustegevusse ja toetades erainvesteeringuid, reformides avaliku sektori teadusuuringute infrastruktuure ja toetades rahvusvahelistumist.
   TULETADES MEELDE, et raamprogrammide varasemad hindamised, näiteks viie aasta hinnang 2004. aastal, aitasid olulisel määral kaasa järgnevate raamprogrammide käivitamisele ja vastuvõtmisele.
   TULETADES MEELDE komisjoni kehtivaid juriidilisi kohustusi seoses raamprogrammide järelevalve, hindamise ja nende kohta teabe edastamisega, eelkõige Euroopa Parlamendi ja nõukogu 18. detsembri 2006. aasta otsuse nr 1982/2006/EÜ (mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmendat raamprogrammi (2007–2013) (edaspidi „seitsmes raamprogramm”)) (2) artiklit 7, Euroopa Parlamendi ja nõukogu 18. detsembri 2006. aasta määruse (EÜ) nr 1906/2006 (millega kehtestatakse ettevõtete, uurimiskeskuste ja ülikoolide Euroopa Ühenduse seitsmenda raamprogrammi (2007–2013) meetmetes osalemise ning uurimistulemuste levitamise eeskirjad) (3) artikleid 27 ja 28, ning eriprogramme käsitlevaid nõukogu otsuseid (4),
   
               1.
            
            
               TERVITAB kontrollikoja eriaruannet nr 9/2007 „Euroopa Liidu teadusuuringute ja tehnoloogiaarenduse raamprogrammide hindamise kohta — kas komisjoni lähenemisviisi on võimalik parandada?” (5) (edaspidi „eriaruanne”); TUNNUSTAB kontrollikoja jõupingutusi ja saavutusi nimetatud kõikehõlmava eriaruande koostamisel;
            
         
               2.
            
            
               PÖÖRAB tõsist tähelepanu eriaruande üldistele järeldustele ja TERVITAB selle soovitusi;
            
         
               3.
            
            
               VÕTAB TEADMISEKS aruande juurde kuuluvad komisjoni vastused ja TERVITAB hindamist käsitleva komisjoni lähenemisviisi parandamiseks juba võetud või kavandatud meetmeid;
            
         
               4.
            
            
               MÄRGIB, et kontrollikoja eriaruanne käsitleb ELi teadusuuringute ja tehnoloogiaarenduse neljanda kuni kuuenda raamprogrammiga hõlmatud ajavahemikku ning et lisaks hindamisele käsitleb eriaruanne laiemaid küsimusi, näiteks raamprogrammide struktuuri, koordineerimist ja rakendamist;
            
         
               5.
            
            
               TUNNISTAB, et kontrollikoda on märkinud, et raamprogramme rakendavad asjaomased komisjoni talitused on järginud komisjoni üldisi nõudeid, sealhulgas hindamist käsitlevate 2000. ja 2002. aasta teatiste nõudeid;
            
         
               6.
            
            
               RÕHUTAB seoses seitsmenda raamprogrammi eelseisva vahekokkuvõttega, et järelevalve, hindamine ja läbivaatamine on olulised raamprogrammide („learning programmes” — „õppeprogrammid”) tõhusa toimimise ja võimaliku kohandamise jaoks ning need aitavad kujundada tulevast Euroopa ja liikmesriikide tasandi teaduspoliitikat;
            
         
               7.
            
            
               MÄRGIB, et komisjon kehtestas 2000. aastal üldise hindamisraamistiku, mis vaadati läbi 2002. ja 2007. aastal, ja et asjakohaseid muudatusi tehakse pidevalt, eelkõige seitsmenda raamprogrammi tugevdamiseks, mis on sätestatud seitsmenda raamprogrammi mõju eelhindamises (6), sisekontrollistandardites (7) ja hiljuti välja töötanud kvaliteedi hindamisraamistikus (8). Nimetatud parandused annavad uue tõuke olemasolevale komisjoni sisemisele „TTA hindamisvõrgustikule”, projektide andmete kogumise paremale korrale, seitsmenda raamprogrammi uuele IT süsteemile, tulemuslikkuse näitajate sidusamale ja süstemaatilisemale kasutamisele ning saientomeetrial põhineva lähenemisviisi edendamisele; ja seega JÄÄB OOTAMA 2008. aastal toimuvat kuuenda raamprogrammi järelhindamist;
            
         
               8.
            
            
               RÕHUTAB, et nendele parandustele vaatamata on vaja teha lisapingutusi teadusuuringute järelevalve- ja hindamissüsteemi parandamiseks tõenditel põhineva lähenemisviisi alusel; seetõttu
            
         
               9.
            
            
               KUTSUB komisjoni ÜLES pöörama äärmist tähelepanu eriaruande soovitustele ja eelkõige:
               
                           a)
                        
                        
                           seoses ühenduse asjakohaste otsustamismenetlustega tagada sekkumisloogika selgemaks muutmine selliste raamprogrammide kujundamisel ja rakendamisel, eelkõige programmi ja projekti tasandil, millel on sidusad ja paremini määratletud teaduslikud ja sotsiaalmajanduslikud eesmärgid, millel peaks olema konkreetsed, mõõdetavad, saavutatavad, asjakohased ja ajastatud, ning tasakaalustatud tulemuslikkuse näitajaid, võttes arvesse TTA-tegevuse eripära;
                        
                     
                           b)
                        
                        
                           luua asjaomaste komisjoni talituste jaoks ühtne ja sidus hindamisstrateegia, sealhulgas sobivad hindamismetoodikad ja tehnikad, ning valmistada selleks ette raamprogrammi tegevuste hindamise käsiraamat, ja sellega seoses arendada edasi hindamispaneelide kasutamist koos välisekspertidega, et tagada vajalik iseseisvus;
                        
                     
                           c)
                        
                        
                           kaaluda kesksema hindamise võimalusi ja asjaomaste komisjoni talituste vahelise kooskõlastamise tõhustamise võimalusi, sealhulgas ühise hindamisüksuse loomise võimalust;
                        
                     
                           d)
                        
                        
                           optimeerida hindamisandmete kogumist, analüüsi ja kasutamist, et paremini mõõta programmi eesmärkide saavutamist, võrreldes väljundeid, tulemusi ja sotsiaalmajanduslikku mõju, vältides samas osalejate tarbetut halduskoormust, ja saada sellistest andmetest võimalikult suurt kasu otsuste langetamiseks Euroopa, liikmesriikide ja piirkonna tasandil;
                        
                     
                           e)
                        
                        
                           määrata kindlaks hindamise tüüp ja kohaldamisala, eelkõige selleks, et pöörata suuremat tähelepanu varasemate ja praeguste raamprogrammide pikaajalise mõju hindamisele, pöörates erilist tähelepanu Euroopa konkurentsivõimele; tagada sidusrühmade õigeaegne ja piisav teavitamine tulemustest, pidades silmas tulevasi poliitikat käsitlevaid otsuseid;
                        
                     
         
               10.
            
            
               KUTSUB komisjoni ÜLES teavitama 2008. aasta lõpus nõukogu ja Euroopa Parlamenti kontrollikoja poolt raamprogrammide järelevalve ja hindamise parandamise soovituste suhtes võetud meetmetest, ja esitama õigeaegselt seitsmenda raamprogrammi hindamisstrateegia;
            
         
               11.
            
            
               KUTSUB kontrollikoda ÜLES tegema õigeaegne järelaudit 2010. aasta eelarve täitmise aruande kinnitamiseks ja esitama selle kohta aruanne nõukogule ja Euroopa Parlamendile;
            
         
               12.
            
            
               KUTSUB liikmesriike ja komisjoni ÜLES, võttes arvesse Euroopa teadusruumi juhtimisele omistatud poliitilist esmatähtsust, tugevdama omavahelist koostööd ja vahetama omavahel lähenemisviise ja teadmisi raamprogrammis ning riikide uurimis- ja innovatsiooniprogrammides riigi osaluse mõju hindamise kohta, näiteks „Euroopa teadusuuringute ja tehnoloogiaarenduse hindamisvõrgustiku” kaudu, et edendada komisjoni ja liikmesriikide mõju-uuringute suuremat sidusust.
            
         
      (1)  Dok 7515/00 FIN 127 (3. aprill 2000) + COR 1 (12. aprill 2000).
   
      (2)  ELT L 412, 30.12.2006, lk 1.
   
      (3)  ELT L 391, 30.12.2006, lk 1.
   
      (4)  Vt vastavaid lisasid, milles käsitletakse komisjoni poolt komiteele esitatavat teavet (nt nõukogu 19. detsembri 2006. aasta otsuse (mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmenda raamprogrammi (2007–2013) rakendamise eriprogrammi „Koostöö”) V lisa (ELT L 54, 22.2.2007, lk 30)).
   
      (5)  Dok 5136/08 FIN 4 RECH 5 ATO 5 COMPET 5 (9. jaanuar 2008).
   
      (6)  Dok SEK(2005) 430.
   
      (7)  Dok SEK(2007) 1341.
   
      (8)  http://ec.europa.eu/budget/documents/evaluation_en.htm